**Bankas „Bigbank“ suteikia 7 mln. Eur finansavimą NT projektui Pašilaičiuose vystyti**

Nekilnojamojo turto projektų valdymo bendrovė „EIKA Development“ susitarė su banku „Bigbank“ dėl 7 mln. Eur siekiančio finansavimo, skirto gyvenamojo NT projekto „Medeinos namai“ Vilniuje vystymui, rašoma „Bigbank“ pranešime žiniasklaidai.

Iš viso, šį NT projektą Pašilaičių mikrorajone Vilniuje sudarys 138 būstai ir 11 komercinių patalpų. Naudingas plotas sieks 8533 kv. m. Apie 60 proc. sklypo užims bendro naudojimo teritorija. Numatoma, kad būstų kainos prasidės nuo 2 730 Eur už kv. m.

„Bendra investicijų suma sieks 20 mln. eurų, o projektas bus vystomas dviem etapais. Jis išsiskirs savo architektūriniais sprendimais bei vieta – tai yra viena žaliausių vietų Pašilaičiuose. Tokią ją pasistengsime ir išlaikyti, papildydami naujais želdynais. Kieme bus įrengtos lysvės, kuriose pasodintos įvairios gerybės – jų vaisiais galės mėgautis naujakuriai. Tad tai bus išskirtinis projektas šiame mikrorajone“, – pažymi „EIKA Development“ plėtros departamento direktorius Tomas Žiaugra.

Pirmajame projekto etape bus pastatyti du A++ energinės klasės penkiaaukščiai namų korpusai. Juose iš viso suprojektuoti 79 butai ir 11 komercinių patalpų. Klientai šiame etape galės rinktis iš 1–3 kambarių 29–69 kv. metrų ploto butų, o verslai – 27–51 kv. metrų ploto patalpų. „Tai jau antras mūsų projektas, kurį finansuoja bankas „Bigbank“. Po sėkmingo bendradarbiavimo įgyvendinant kitą mūsų būstų projektą Vilniuje, nusprendėme ir toliau tęsti partnerystę su šiuo banku. Vertiname „Bigbank“ požiūrį į verslo klientus, jų greitį ir lankstumą. Šios savybės mums ypač svarbios, todėl esame įsitikinę, kad kartu galėsime sukurti išskirtinius namus, kurių pagrindinis akcentas – namai šlaitiniais stogais bei viršutinių aukštų butai, kurių lubos siekia net 5 metrus. Tikime, kad klientai matys šiuos privalumus ir išskirtinumą“, – finansuotojo pasirinkimą argumentuoja T. Žiauga.

Anot Deivido Žuko, banko „Bigbank“ verslo paskolų skyriaus vadovo, su „EIKA Development“ pasirinkta bendradarbiauti dėl įmonės veiklos stabilumo: „Esame finansavę kitus šios įmonės projektus, tai – patikimi partneriai. Naujasis projektas atrodo gerai ir siūlo tai, ko šioje Vilniaus vietoje iki šiol nėra buvę.“

Projekto statyba pradėta 2024 m. rugsėjo mėnesį. Pirmojo etapo statybų pabaiga numatoma 2026 metų pirmąjį ketvirtį, o visą projektą pabaigti planuojama 2027 m. antrąjį ketvirtį.

Daugiau kaip 30 metų dirbantis bankas „Bigbank“ yra Estijos kapitalo valdomas komercinis bankas, veikiantis 9 šalyse, turintis 151 tūkst. aktyvių klientų ir daugiau nei 500 darbuotojų. Bankas Lietuvoje teikia būsto, verslo, vartojimo paskolų, indėlių ir kitas paslaugas fiziniams bei juridiniams asmenims.

„EIKA Development“ – EIKA grupės dukterinė įmonė, perėmusi visą nekilnojamojo turto rinkos patirtį. Įmonė teikia nekilnojamojo turto paslaugas nuo sklypo įsigijimo iki raktų atidavimo, pastatų priežiūros ir administravimo bei kuria naują ir tvarią gyvenimo ir darbo kokybę.